Diari Oficial de la Generalitat Valenciana


Sumari del DOGV 5764, del 16-05-2008 (2008/6131)

ORDE de 7 de maig de 2008, del conseller de Presidència i vicepresident primer del Consell, per la qual es convoca un concurs per a la concessió dels Premis als Millors Projectes Europeus de la Comunitat Valenciana 2008.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5764

Data del DOGV
:   16-05-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/6131


Data del document
:   07-05-2008

Organisme emissor
:   Conselleria de Presidència

Tipus de document
:   Ordre

Anàlisi jurídica

 Descriptors 

:   * campanya de sensibilització
    * empresa
    * moviment europeu
    * premi cultural
    * política d'informació
    * distinció honorífica
    * societat sense fins de lucre
    * fundació
    * política de medi ambient
    * associació
    * innovació
    * projecte d'investigació

ORDE de 7 de maig de 2008, del conseller de Presidència i vicepresident primer del Consell, per la qual es convoca un concurs per a la concessió dels Premis als Millors Projectes Europeus de la Comunitat Valenciana 2008. [2008/6131]
La Comunitat Valenciana s'ha constituït en els últims anys com un paradigma en la utilització eficaç dels fons europeus, i en especial dels fons estructurals. En esta labor, la Generalitat s'ha vist acompanyada, sobretot en els últims anys, per una decidida aposta per la participació en els més diversos programes europeus d'altres organismes i institucions.
Estos projectes desenvolupats pels organismes i institucions valencianes en col·laboració amb socis de la resta d'Europa han possibilitat no sols el desenvolupament de la regió, sinó també la creació de xarxes de cooperació europea entre els seus participants.
En el marc de les noves perspectives financeres 2007-2013, esta participació constituïx una sòlida base per a futurs projectes en el camp del medi ambient, la innovació i desenvolupament, i el coneixement, per a fer de la Comunitat Valenciana una regió més productiva i competitiva.
Per este motiu, i amb l'objecte de donar suport a la participació en programes europeus, que tants beneficis comporta per al conjunt de la Comunitat Valenciana, es considera convenient continuar amb la iniciativa llançada l'any 2006, per mitjà de la concessió de premis als millors projectes europeus de la Comunitat Valenciana 2008, en els àmbits d'innovació, medi ambient i desenvolupament del coneixement.
L'anterior actuació es troba recollida en els objectius i activitats del programa 112.40 Accions Formatives, Divulgatives i d'Intercanvi d'Experiències, i existix suficient consignació pressupostària en la Llei de Pressupostos de la Generalitat per a l'exercici 2008.
Així, en virtut del que establix la Llei 38/2003, de 17 de novembre, General de Subvencions, i en el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991.
ORDENE
Primer
Convocar concurs per a concedir els Premis Millors Projectes Europeus de la Comunitat Valenciana 2008, i aprovar les bases per les quals es regula esta convocatòria, que s'inclouen com a annex I d'esta orde.
Segon
Els premis concedits en virtut d'esta convocatòria seran sufragats a càrrec de l'aplicació pressupostària 05 03 01, programa 112.40 Relacions Externes, línia codi comptable T1812000, dels pressupostos de la Generalitat per a l'any 2008, en els termes que preveu la base 9 de l'Annex I d'esta resolució, amb un import total màxim de quinze mil euros (15.000 €).
Tercer
De conformitat amb el que disposa l'article 3.3 del Decret 147/2007, de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que els premis convocats en la present orde tenen el caràcter d'ajudes de minimis i, com a tals, no necessiten la notificació a la Comissió Europea, en atenció a les atribucions concedides pel Reglament (CE) de la Comissió núm. 1998/2006, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE L 379/5 de 28.12.2006).
De conformitat amb l'article 2.2 del mencionat Reglament (CE) núm. 1998/2006, l'ajuda total de minimis concedida a una empresa determinada no serà superior a 200.000 euros, o a 100.000 euros si es tracta d'una empresa que opere en el sector del transport per carretera, durant qualsevol període de tres exercicis fiscals.
Contra la present orde, que posa fi a la via administrativa, podran els interessats interposar, potestativament, recurs de reposició davant del mateix òrgan que l'ha dictat, en el termini d'un mes, comptat des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener, excepte en els casos a què es referix l'article 44 de la Llei 29/1998, de la Jurisdicció Contenciosa Administrativa, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
València, 7de maig de 2008.- El conseller de Presidència i vicepresident primer del Consell: Vicente Rambla Momplet.
ANNEX I
Bases de la convocatòria del concurs Millors Projectes Europeus de la Comunitat Valenciana 2008
Base 1. Objecte
Constituïx l'objecte d'estes bases la regulació del concurs per a concedir els premis Millors Projectes Europeus de la Comunitat Valenciana 2008, a fi d'incentivar la participació de les organitzacions, institucions i associacions valencianes, en el futur, i per a premiar l'esforç d'estes, en el present, en l'àmbit dels projectes europeus.
Base 2. Modalitats i premis
En la present convocatòria s'establixen les següents modalitats i premis:
- Millor projecte mediambiental 2008: projecte europeu que desenvolupa i promou les iniciatives de gestió de residus, el reciclatge, i altres matèries relacionades amb el medi ambient. Premi únic de 5.000 euros.
- Millor projecte per al desenvolupament del coneixement 2008: projecte europeu que incentiva la formació de qualsevol organisme, ens o cos de la Comunitat Valenciana, així com el seu desenvolupament educatiu. Premi únic de 5.000 euros.
- Millor projecte d'innovació 2008: projecte europeu que millora els àmbits d'innovació i desenvolupament en qualsevol camp econòmic i social de la Comunitat Valenciana. Premi únic de 5.000 euros.
Base 3. Possibles sol·licitants
Podran presentar-se a esta convocatòria les organitzacions, associacions, fundacions, entitats públiques i privades de la Comunitat Valenciana, participants en projectes europeus executats en la Comunitat Valenciana o l'execució de la qual estiga relacionada estretament amb la Comunitat Valenciana.
Als efectes d'esta convocatòria, s'entén com a participant en un projecte europeu la persona jurídica (organització, associació, entitat, organisme o fundació) que haja sigut beneficiària directa de la subvenció europea destinada al projecte corresponent, en qualitat de soci o líder d'este.
S'admetran únicament els projectes europeus finalitzats o executats en més d'un 80% en data 30 d'abril de 2008.
Base 4. Criteris de valoració
Les sol·licituds es baremaran d'acord amb els següents criteris i ponderació:

Base 5. Presentació de la sol·licitud i altres documents
El formulari de sol·licitud, que figura com a annex II a la present orde, estarà, així mateix, disponible en la pàgina web de la Direcció General de Relacions Externes, en l'adreça següent: http://www.pre.gva.es/cdre/.
El formulari de sol·licitud firmat pel titular, o representant legal, anirà acompanyat dels documents següents:
a. Memòria descriptiva del projecte (original i dos còpies) redactada en qualsevol de les dos llengües oficials de la Comunitat Valenciana, amb un màxim de 10 folis, on es reflectisquen les dades següents: organització líder del projecte, associacions o organitzacions participants, justificació, objectius, activitats realitzades, resultats obtinguts. S'adjuntarà esta memòria també en suport informàtic (format Word). El format que s'utilitze haurà de facilitar la possible difusió o publicació.
b. Fotocòpia del Document Nacional d'Identitat del representant legal de la persona jurídica sol·licitant.
c. Documentació que acredite la personalitat del sol·licitant: estatuts vigents registrats i poders de representació.
d. Documentació acreditativa de les activitats realitzades que permeta valorar la candidatura, i en especial el grau d'execució del projecte.
e. Acreditació de no incórrer en cap de les circumstàncies recollides en l'article 13, apartats 2 i 3, de la Llei 38/2003, de 17 de novembre, General de Subvencions, realitzada per mitjà de declaració responsable, o a través de qualsevol dels mitjans establits en l'article 13.7 de la dita llei i articles concordants del seu reglament, aprovat pel Reial Decret 887/2006, de 21 de juliol.
f. Certificats acreditatius de trobar-se al corrent de les obligacions tributàries (estatal i autonòmic) i amb la Seguretat Social, de conformitat amb el que disposa l'article 14.1.e) de la Llei General de Subvencions, així com en els articles concordants del seu reglament, aprovat pel Reial Decret 887/2006, de 21 de juliol.
g. Declaració responsable del sol·licitant sobre altres ajudes de minimis que li hagen sigut concedides en l'exercici fiscal corrent i en els dos exercicis anteriors, de conformitat amb allò que s'ha exigit en l'article 3.1 del Reglament (CE) de la Comissió núm. 1998/2006.
h. Declaració responsable del sol·licitant sobre altres ajudes rebudes per als mateixos costos subvencionables, a fi de comprovar que no se superen els límits mencionats en l'article 2.5 del Reglament (CE) de la Comissió núm. 1998/2006.
i. Declaració responsable del sol·licitant sobre el compliment de la normativa sobre integració laboral de persones amb discapacitat, d'acord amb el que establix el Decret 279/2004, de 17 de desembre, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.
2. Sense perjuí del que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els sol·licitants que desitgen participar en la present convocatòria de premis hauran de presentar la seua sol·licitud, i la documentació a què es referix l'apartat anterior, preferentment en el Registre General de la conselleria de Presidència, ubicat en el carrer Juristes, número 10, de València (CP 46533).
Base 6. Termini de presentació
El termini de presentació de sol·licituds serà de 2 mesos a partir de l'endemà de la publicació de la present convocatòria en el Diari Oficial de la Comunitat Valenciana.
Base 7. Resolució del concurs
1. Per a la resolució del concurs es constituirà un jurat integrat per les persones següents:
- President: el secretari autonòmic de Relacions amb l'Estat i amb la Unió Europea, o persona que designe.
- Vocal: el director general de la Delegació de la Comunitat Valenciana a Brussel·les, o persona que designe.
- Vocal: el director general de Relacions Externes, o persona que designe.
- Secretari: un funcionari de la Secretaria Autonòmica de Relacions amb l'Estat i amb la Unió Europea, amb veu però sense vot.
2. El jurat examinarà els treballs preseleccionats i formularà la seua proposta. Podrà sol·licitar documentació addicional per a una millor valoració dels projectes. El jurat podrà declarar deserts els premis.
3. El funcionament del jurat haurà d'adaptar-se al que establixen les presents bases, així com a les regles contingudes en el capítol II del títol III de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4. La competència per a resoldre la present convocatòria correspon al conseller de Presidència i vicepresident primer del Consell, a proposta del jurat.
5. El termini per a resoldre serà de sis mesos des de la data de la publicació en el DOCV de la present resolució. Transcorregut el termini esmentat sense que s'haja produït resolució expressa, els participants podran entendre que el seu projecte no ha sigut premiat.
6. La resolució per la qual es concedisquen els premis serà comunicada als interessats i publicada en el Diari Oficial de la Comunitat Valenciana.
Base 8. Dotació dels premis
Cada una de les modalitats d'estos premis està dotada amb un premi únic de cinc mil (5.000) euros, premi que tindrà el caràcter d'ajuda de minimis regulada en el Reglament (CE) de la Comissió núm. 1998/2006.
Base 9. Obligacions dels premiats
Els premiats hauran de presentar, en el termini dels 10 hàbils següents a la publicació de la resolució de concessió de premis en el DOCV, a l'efecte de poder efectuar l'abonament del corresponent premi, la documentació següent:
a) Fitxa de manteniment de tercers segons model normalitzat disponible en l'adreça en què constarà el compte bancari en què s'haja de rebre la transferència.
b) Acreditació de la titularitat del compte bancari que s'assenyala en la fitxa de manteniment de tercers.
Sense perjuí de l'anterior, els premiats hauran de complir les obligacions previstes en l'article 14 de la Llei 38/2003, de 17 de novembre, General de Subvencions, i concordants del seu reglament.
Base 10. Publicitat de les actuacions
La concessió dels premis es publicarà en el DOCV, sense perjuí de poder utilitzar qualsevol altre mitjà de publicitat que es considere oportú, d'acord amb el que preveu l'article 18 de la Llei General de Subvencions.
D'altra banda, els premiats hauran de donar l'adequada publicitat al caràcter públic del premi rebut, comprometent-se a fer publicitat de la seua condició de premiats en capçaleres, anuncis i memòries, així com en qualsevol altra publicació o difusió de l'activitat objecte del premi, especificant l'any en què van ser premiats.
Base 11. Acceptació de les bases
La participació en el concurs suposa la total acceptació de les presents bases.